CELEX: 22004D0632
Language: el
Date: 2004-05-06 00:00:00
Title: 2004/632/ΕΚ: Απόφαση αριθ. 1/2004 του Συμβουλίου των Υπουργών ΑΚΕ-ΕΚ, της 6ης Μαΐου 2004, για τη χρησιμοποίηση του αποθεματικού του υπέρ της μακροπρόθεσμης ανάπτυξης κονδυλίου και των πόρων από την επενδυτική διευκόλυνση του 9ου Ευρωπαϊκού Ταμείου Ανάπτυξης με σκοπό τη σύσταση διευκόλυνσης ΑΚΕ-ΕΚ για το νερό

10.9.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 289/68
            
         
      ΑΠΌΦΑΣΗ αριθ. 1/2004 ΤΟΥ ΣΥΜΒΟΥΛΊΟΥ ΤΩΝ ΥΠΟΥΡΓΏΝ ΑΚΕ-ΕΚ
   της 6ης Μαΐου 2004
   για τη χρησιμοποίηση του αποθεματικού του υπέρ της μακροπρόθεσμης ανάπτυξης κονδυλίου και των πόρων από την επενδυτική διευκόλυνση του 9ου Ευρωπαϊκού Ταμείου Ανάπτυξης με σκοπό τη σύσταση διευκόλυνσης ΑΚΕ-ΕΚ για το νερό
   (2004/632/ΕΚ)
   ΤΟ ΣΥΜΒΟΥΛΙΟ ΤΩΝ ΥΠΟΥΡΓΩΝ ΑΚΕ-ΕΚ,
   Έχοντας υπόψη τη συμφωνία εταιρικής σχέσης ΑΚΕ-ΕΚ, η οποία υπογράφηκε στο Κοτονού στις 23 Ιουνίου 2000 (1) (εφεξής «συμφωνία»), και ιδίως την παράγραφο 8 του παραρτήματος Ι,
   Εκτιμώντας τα ακόλουθα:
   
               (1)
            
            
               Κατά την 2571η σύνοδό του της 22ας Μαρτίου 2004, το Συμβούλιο των Υπουργών της ΕΕ συμφώνησε στην υπέρ των χωρών ΑΚΕ σύσταση διευκόλυνσης για το νερό, για την οποία και θα διαθέσει 500 εκατ. ευρώ από το υπό όρους ποσό ύψους ενός δισεκατ. ευρώ του 9ου Ευρωπαϊκού Ταμείου Ανάπτυξης (ΕΤΑ). Συμφώνησε επίσης να αποδεσμεύσει αμέσως μια πρώτη χρηματοδότηση 250 εκατ. ευρώ από το υπό όρους ποσό του ενός δισεκατ. ευρώ και να αποφασίσει μέχρι τον Μάρτιο του 2005 ως προς την κινητοποίηση μιας δεύτερης χρηματοδότησης 250 εκατ. ευρώ και ως προς τη χρησιμοποίηση του εναπομένοντος ποσού των 500 εκατ. ευρώ. Η πρώτη χρηματοδότηση ύψους 250 εκατ. ευρώ κατανέμεται στα κονδύλια που αναφέρονται στην παράγραφο 3 του χρηματοδοτικού πρωτοκόλλου του 9ου ΕΤΑ, ως ακολούθως: 185 εκατ. ευρώ στο κονδύλιο για την μακροπρόθεσμη ανάπτυξη, 24 εκατ. ευρώ στο κονδύλιο για την περιφερειακή συνεργασία και ολοκλήρωση και 41 εκατ. ευρώ στην επενδυτική διευκόλυνση.
            
         
               (2)
            
            
               Η Επιτροπή κοινοποίησε στο Συμβούλιο των Υπουργών ΑΚΕ την κατά 24 εκατ. ευρώ αύξηση των πόρων που χορηγούνται στην ενδο-ΑΚΕ συνεργασία στο πλαίσιο του 9ου ΕΤΑ και πρότεινε να χρησιμοποιηθούν οι πόροι αυτοί για τη σύσταση διευκόλυνσης ΑΚΕ-ΕΕ για το νερό.
            
         
               (3)
            
            
               Για να εξασφαλισθεί η στήριξη της πρωτοβουλίας της ΕΕ για το νερό στις χώρες ΑΚΕ, κρίνεται σκόπιμο να διατεθούν για την ενδο-ΑΚΕ συνεργασία πρόσθετοι πόροι συνολικού ύψους 500 εκατ. ευρώ, από τους οποίους μια πρώτη χρηματοδότηση 250 εκατ. ευρώ μπορεί να διατεθεί από τους πόρους που αποδέσμευσε το Συμβούλιο των Υπουργών της ΕΕ. Οι πόροι όμως του κονδυλίου για την περιφερειακή συνεργασία και ολοκλήρωση, που ορίζονται στην παράγραφο 3 στοιχείο β) του παραρτήματος Ι (χρηματοδοτικό πρωτόκολλο) της συμφωνίας, έχουν εξαντληθεί. Κατά συνέπεια, πρέπει να μεταφερθούν οι αναγκαίοι πόροι από αδιάθετους πόρους του κονδυλίου του 9ου ΕΤΑ για τη μακροπρόθεσμη ανάπτυξη και από την επενδυτική διευκόλυνση που αναφέρονται στην παράγραφο 3 στοιχεία β) και γ) του χρηματοδοτικού πρωτοκόλλου.
            
         
               (4)
            
            
               Το άρθρο 15 της συμφωνίας προβλέπει τη σύσταση Συμβουλίου των Υπουργών ΑΚΕ-ΕΚ με εξουσία λήψης αποφάσεων δυνάμει της συμφωνίας,
            
         ΑΠΟΦΑΣΙΖΕΙ:
   Άρθρο 1
   Σύσταση διευκόλυνσης ΑΚΕ-ΕΕ για το νερό
   Ποσό ύψους 226 εκατ. ευρώ, εκ των οποίων 185 εκατ. ευρώ από το αποθεματικό του κονδυλίου του 9ου ΕΤΑ για την μακροπρόθεσμη ανάπτυξη και 41 εκατ. ευρώ από την επενδυτική διευκόλυνση του 9ου ΕΤΑ, μεταφέρεται στην ενδο-ΑΚΕ συνεργασία, στο πλαίσιο του κονδυλίου για την περιφερειακή συνεργασία και ολοκλήρωση, και χρησιμοποιείται για τη σύσταση διευκόλυνσης ΑΚΕ-ΕΕ για το νερό. Μαζί με το ποσό των 24 εκατ. ευρώ, που είναι ήδη διαθέσιμο στο πλαίσιο της ενδο-ΑΚΕ συνεργασίας, θα είναι επομένως διαθέσιμο για την πρώτη χρηματοδότηση της διευκόλυνσης ΑΚΕ-ΕΕ για το νερό συνολικό ποσό 250 εκατ. ευρώ.
   Άρθρο 2
   Δεύτερη χρηματοδότηση
   Ένα ακόμη ποσό 250 εκατ. ευρώ θα χρησιμοποιηθεί, εφόσον το Συμβούλιο των Υπουργών της ΕΕ το αποδεσμεύσει από το υπό όρους ποσό ύψους ενός δισεκατ. ευρώ του 9ου ΕΤΑ, για μια δεύτερη χρηματοδότηση της διευκόλυνσης ΑΚΕ-ΕΕ για το νερό.
   Άρθρο 3
   Αίτηση στήριξης
   Σύμφωνα με το άρθρο 13 παράγραφος 2 του παραρτήματος IV της συμφωνίας, το Συμβούλιο των Υπουργών ΑΚΕ ζητεί από την Επιτροπή να χρηματοδοτήσει, με τα ποσά από το κονδύλιο της ενδο-ΑΚΕ συνεργασίας που αναφέρονται στα άρθρα 1 και 2, τη διευκόλυνση ΑΚΕ-ΕΕ για το νερό.
   
      Γκαμπορόνε, 6 Μαΐου 2004.
      
         
            Για το Συμβούλιο των Υπουργών ΑΚΕ-ΕΚ
         
         
            Ο Πρόεδρος
         
         P. MOUSSA
         
      
   
   
      (1)  ΕΕ L 317 της 15.12.2000, σ. 376.